


NILS VAN DER POEL OG HANS TRENINGSPROGRAM
AV
STEINAR ÅGE BRENDEN
Den svenske storløperen Nils van der Poel har etter de olympiske vinterleker i Beijing lagt ut sitt treningsprogram på nettet (howtoskate.se). Det er en meget grundig analyse på 62 sider. Den omhandler alle sider av trening, forberedelser og konkurranser. Den er et tilbud til andre skøyteløpere om de vil prøve metodene. Følgende artikkel er en gjennomgang av det viktigste i dette treningsprogrammet. 
Nils van der Poel tok 2 gullmedaljer i OL i Beijing. Han var klar favoritt på både 5000 meter og 10 000 meter, og han innfridde. Dagen etter at 10 000 meter gikk av stabelen, lørdag 12.februar, kunngjorde van der Poel at han legger opp, i en alder av 25 år. Han har tydelig nådd de mål han har satt seg for sin idrett. Samtidig med kunngjøringen la han ut sitt treningsprogram på nettet. Med dette håper han å hjelpe andre med å utvikle sporten. Van der Poel har tydeligvis ingen hemmeligheter for noen. Det hadde heller ikke Stein Johnson i 1962/1963. Når Nils van der Poel legger opp, står han som verdensrekordholder på både 5000 meter og 10 000 meter. Tidene er respektive 6.01.56 og 12.30.74. I mars 2022 ble Nils van der Poel suveren verdensmester i allround på Hamar.
Nils van der Poel er født 25.april 1996 i Trollhättan. Sitt etternavn har han fra sin farfar som kom fra Nederland. I 2014 ble han juniorverdensmester på 5000 meter, en prestasjon han kopierte året etter. I 2016 satte han opp OL i 2018 som et mål. Ved lekene i Pyeongchang oppnådde han en 14.plass på 5000 meter. Under VM i Amsterdam samme år vant han 10 000 meteren og sluttet som nr.6 sammenlagt. Dette var et gjennombrudd, men etter sesongen tok han en pause fra skøytesporten. Fra 2020 var det igjen full satsing på skøytene.
13.desember 2020 går han inn til tiden 12.46.91 på 10 000 meter. For første gang er han under 13 minutter på distansen. Under EM i Heerenveen 2021 vinner han en suveren seier på 10 000 meter med tiden 12.42.80, ingen andre er under 13 minutter. Sammenlagt ender han som nr.4. VM-enkeltdistanser går i Heerenveen. Der tar van der Poel gull på både 5000 meter og 10 000 meter. På den siste distansen er tiden 12.32.95 ny verdensrekord. Han blir første svenske verdensmester på skøyter på 48 år. 
I OL-sesongen 2021/22 setter han også verdensrekord på 5000 meter. Tiden 6.01.56 oppnås i Salt Lake City 3.desember 2021.  
Så var han fremme ved OL i Beijing.       
Van der Poel dimiterte fra militæret i mai 2019. Deretter hadde han et fokus: OL i Beijing. Nå var målet å bli skøyteløper på toppnivå. Treningsprogrammet var skreddersydd for ham. På grunn av sin bakgrunn, en solid basis, kunne han absorbere mye trening helt fra begynnelsen. 
Han rettet fokus på følgende: Psyke, styrke, hurtighet, styrking av hjerte og kretsløp, bevegelighet, balanse og teknikk. 
Å kopiere et slikt treningsprogram uten videre er for de fleste umulig. Men sier van der Poel: Med tålmodighet er det mulig å nå dette nivå, ja også å bli bedre. 
I de to siste sesongene har van der Poel jevnlig, i løpet av en uke, gått 240 runder på isen med rundetid 30.0. Fra mai 2019 – august 2020 deltok han ikke i konkurranser på is. I stedet var det mengdetrening for å øke den aerobiske basis. Her trenes det med overskudd av oksygen i kroppen. Dermed bygges kapillarnettet av blodårer i kroppen ut. Oksygen føres lettere ut i kroppen og slaggstoffene (melkesyren) fjernes lettere.  Dette, sier van der Poel, var grunnlaget for hele hans suksess. Og la oss skal huske at Stein Johnsons strategi i 1962/63, ved starten av skøyterevolusjonen, var den samme.  
De to viktigste faktorene for meg, sier Nils van der Poel, var å bygge opp den aerobiske kapasitet, og ha hastighetskapasitet over tid i konkurranser.                                                                                                  
Ideen var at den som skøytet flest runder på 30.0 i løpet av de siste 3 måneder før en konkurranse, ville vinne 10 000 meteren.  
Van der Poels treningsprogram, i løpet av 1 uke, var 5+2, det vil si 5 dager trening og 2 dager hvile/restitusjon. Hvilen var som regel lagt til weekendene. I hvileperioden ble det tilstrebet et mest mulig «normalt» liv.
Det spesielle i treningsprogrammet er høyt treningsvolum, med fokuset på lavintensitet, aerobisk trening, for eksempel på sykkel. 
Treningen kan deles i 4 faser fra mars-november:  
1. Aerobisk trening (mengdetrening) Mars – juli: 33 timer pr. uke, 6-7 timer pr dag. (5 dager i uken trening, 2 dager fri). Løping, økt opptil 100 km, 280 km på 5 dager, sykkel 600 km.
2. Terskel-trening) (mer tempo): Fra august i 10 uker. 25 timer pr. uke. Tempo. Økter 6x8 min, 4x30 min, 6x15 min. Mye trening på sykkel.
3. Spesifikk trening (mer trening på is) 15.oktober-november, før start på skøytesesong. Mengdetreningen: Løping, 2-3 timer, etter tempoopplegg med økter 3x8 runder med rundetid 30.0. 30 minutter hvile, så 3x8 runder med rundetid 30.0 osv.
4. Fra november-start på World cup:
a. Spesifisering av 21 dager med tempo og hvile.
b. Når World cup – løpene starter, går van der Poel over til mye mengdetrening, antagelig mye løping og sykling.  Det er sentralt at løping/sykling blir opprettholdt gjennom vinteren. Slik at formen konserveres. 
Den aerobiske trening, mengdetreningen kan begynne når skøytesesongen er over, og varer til slutten av juli. Dette er aerobisk trening, trening på lav intensitet med overskudd av oksygen i kroppen.  Mengdetreningen er selve grunnmuren i treningsarbeidet. Den utvikler blodårenettet, kapillarene. Dette gjør kroppen i stand til å absorbere mer oksygen. Kretsløpet styrkes ved at også hjertet vokser og øker sin kapasitet. Oksygenet fraktes lettere ut   i kroppen og slaggstoffene fjernes lettere. Poels program har løftet nivået oppover. Han har større mengde. Jo mer styrke programmet gir, desto flere anaerobe økter er mulig i tempotreningen. Øvelsene innrettes mot å styrke beina. Gjennom sykling, løping, rulleski og fjellturer. Poel tilstrebet 30 timer sykling pr. uke. 
Eksempel på en uke med aerob trening (mengdetrening):
Man 7 t sykling   
Tirs 6 t sykling                                                                                                                                                                                                 
Ons 2 t rulleski + 4 t sykling                                                                                                                                     
Torsdag 7 t sykling                                                                                                                                                            
Fredag 6 t sykling                                                                                                                                                            
Lørdag + søndag hvile 
Terskeltreningen begynner i august og varer ca. 10 uker- til oktober. Det trenes hardt. Den skal utvikle kroppens kapasitet til å ha oksygengjeld (melkesyre) ved å skyve tretthetsgrensen oppover. Den stimulerer stoffskiftet og dette kompenserer for mangel på oksygen. Drives slik tempotrening for lenge, kan den virke mot sin hensikt, man brenner seg ut. 
Van der Poel skriver at han prøver å gjøre overgangen fra aerob til anaerob trening «myk». Altså ingen brå økning av intensiteten. Tidlig i treningsuken holdt han også litt igjen. Og han kunne legge en pause i treningen hvis kroppen strittet imot, altså «sa ifra» at den var sliten.      
Van der Poel gjør tempotreningen på sykkel. Dette fordi sykling ligner noe på skøyteløp og at det er lett å måle intensitet. Han senker ukentlig treningstid til 25 timer.                                         
Det er også aerob trening i denne perioden (intensitet 200-260 W). 
Eksempel på en uke med terskel-trening (watt går på intensitet):
Mandag 5 t. sykling (5min 200W, 6min 260W, 4x30min 401W med 5min hvile, 2.5 t. 220W)                                       
Tirsdag 5 t. sykling (5min 200W, 6min 260W, 5x20min 405W med 4min hvile, 3 t. 220W)                                           
Onsdag 5 t. sykling (5min 200W, 6min 260W, 6x15min 408W med 4min hvile, 3 t. 220W)                                             
Torsdag 5 t. sykling (5min 200W, 6min 260W, 4x20min 405W med 4min hvile, 3 t. 220W)                                                 
Fredag 5 t. sykling (5min 200W, 6min 260W, 9x10min 406W med 3min hvile, 2,5 t. 220W)                                                  
Lørdag + søndag hvile
Spesifikk trening.                                                                                                                                                                                    
Denne periode begynner ca. 3 uker før første Verdenscup-stevne. Det er en myk overgang på ca. 2 uker fra terskeltreningen. I praksis et par timer med lett trening på is. Men så snart som mulig blir fokus rettet mot istrening med rundetider som i konkurranser. Tempoøktene slutter helt, for å frigjøre energien for isen. Farten på isen holdes på konkurransenivå, dette av hensyn til teknikken. 
Etter istreningen holdes aerob-kapasitet oppe med 2,5-3 timer sykling, eller 1,5-2 timer løping.   
Under den spesifikke trening blir kroppsvekten redusert, vanlig fra 85 kg ned til 80 kg, i perioden oktober-januar. Fødeinntak er tilpasset intensiteten i treningen. Vektreduksjonen er langsom og gradvis.
Det er to ulike treninger på is. En tilpasset 10 000 meter og en 5000 meter. 10 000 meter-trening ble oftest praktisert. Oppvarming ble gjort på sykkel, og slik som før konkurranser. Oppvarming på isen blir ikke praktisert. Start-sekvens gjennomføres under trening. Vanligvis blir det praktisert hele uker med enten 10 000- eller 5000- metertrening.   
10 000 metertreningen: (10 k)                                                                                                                                                                                               
Oppvarming på sykkel.                                                                                                                                                                                  
3x8 runder, rundetid 30,0 med hvile (1min 20 sek).                                                                                                                     
30 min hvile.                                                                                                                                                                                                      
3x8 runder, rundetid 30,0 med hvile (1min 20 sek).                                                                                                               
5000 metertreningen: (5k)
Oppvarming på sykkel.                                                                                                                                                                              
3x4 runder, rundetid 29,0 med hvile (1min 20 sek)                                                                                                                     
10 min hvile.                                                                                                                                                                                                         
3x4 runder, rundetid 29,0 med hvile (1min 20 sek).                                                                                                                 
30 min hvile.                                                                                                                                                                                                    
3x4 runder, rundetid 29,0 med hvile (1min 20 sek).
Vellykket mengdetrening (aerob) og tempotrening (anaerob) gjorde at dette programmet kunne fullføres 5 dager i strekk, uten at gjennomsnittlig rundetid sank vesentlig utover i perioden. Hvis ytelsen sank vesentlig, kunne ekstra hviledager legges inn.
Eksempel på en uke med spesifikk trening:
Mandag 10k trening + 2,5 t. sykling                                                                                                                                            
Tirsdag 10k trening + 2,5 t. sykling                                                                                                                                                              
Onsdag 10k trening + 2,5 t. sykling                                                                                                                                            
Torsdag 10k trening + 3 t. sykling                                                                                                                                                  
Fredag 10k trening + 3 t. sykling 
Lørdag + søndag hvile.
Superkompensasjon og nedtrapping mot konkurranse.
Dette er trening som kan gjøres i forkant av konkurranser. Det innebærer trening i stort tempo. Dette for å kjøre seg forholdsvis langt ned. Hensikten er å presse kroppen slik at det produseres mer stresshormoner. Kombinert med en nedtrapping tar kroppen seg inn og hormonene vil på kort sikt (i konkurransen) øke prestasjonsevnen.
Før store konkurranser varte nedtrappingen 6-12 dager. Superkompensasjon ble ikke gjort før Worldcup, men foran mesterskap, EM-VM-OL. Det er viktig å være uthvilt og godt restituert før en superkompensasjon.  
Før verdenscup trentes det til 3 dager før konkurranse. To dager var fri, den tredje dagen gjennomførtes en kort istrening. Fjerde dag var det konkurranse. 
Superkompensasjon kan være risikabelt. Men om mesterskap skal vinnes og rekorder settes kommer man heller ikke unna risiko.
Eksempel på en superkompensasjon og nedtrapping:
Fredag, lørdag og søndag: Hvile.
Mandag: 10k trening + 2,5 t. sykling                                                                                                                                                     
Tirsdag, onsdag, torsdag lik mandag. 
Fredag, lørdag: 5k trening + 2.5 t. sykling                                                                                                                                                                                                    
Søndag: Hvile.                                                                                                                                                                                                               
Mandag: 10k trening +1.5 t. sykling                                                                                                                                                   
Tirsdag: 5k trening + 1.5 t. sykling                                                                                                                                                          
Onsdag lik tirsdag                                                                                                                                                                                                            
Torsdag: 5k trening + 1 t. sykling                                                                                                                                                            
Fredag lik torsdag                                                                                                                                                                                                     
Lørdag, søndag: Hvile                                                                                                                                                                                                    
Mandag: 0,5 t. sykling                                                                                                                                                                                   
Tirsdag: 3 runder på isen, rundetid 30.0. 8 min. hvile.  1000m i 5000 meter tempo.                                                          
Onsdag: Hvile.                                                                                                                                                                                                                       
Torsdag lik tirsdag.                                                                                                                                                                                                         
Fredag: Konkurranse 5000m.
Etter de første verdenscupløpene i desember følger noen få uker (2) med aerobisk trening, samtidig som tempotrening reduseres. Den aerobiske kapasiteten styrkes. Dette for å motvirke overtrening eller topp i formkurven. Dette er meget viktig for å beholde stabil form utover i sesongen.   
Det må trenes gjennom hele sesongen, også aerobisk, for å opprettholde formen. Istrening er ikke nok.
Selve løpet:
Beste måten å gå en 10 000 meter, er å gå de 12 siste rundene raskere enn de 12 første. Det vil si i gjennomsnitt 0.1 sekunder raskere pr. runde. Samme prinsipp kan brukes på 5000 meter. De 4 siste rundene kan være raskere spurtrunder. 
Mentale, psykiske forhold:
Generelt kan det sies: Selvtillit kommer med erfaring. Den spesifikke istreningen skaffet van der Poel kunnskaper om eget potensiale. Det kan være angst og nervøsitet for konkurranser.  Dette kan gradvis overvinnes ved å frivillig konfrontere situasjonene det er nervøsitet for. Da kan man møte konkurransen med et åpent sinn. 
All praksis viser at øvelse gjør mester. Dette gjelder istreningen også. Veien å gå for en skøyteløper som trener solo, er å gå runder med vanlig baneskifte. Dette for mest mulig å kopiere forholdene under konkurranse. Man må forberede seg på å gå 10 000 meter som i en konkurranse. Mange løpere gjør testløp for å forberede konkurranser. En annen måte er å sløyfe testløp, men trene som det skal være konkurranse. Banevekslingene er viktig, for å få trent inn svingteknikken både i indre og ytre bane. Det må trenes på inngang og utgang av svingene. Løpere som trener solo, lærer seg å gå svingene tettere til klossene. Det bør trenes på å holde stabile rundetider. Man må trene på å gå jevnt med lave rundetider, som i en konkurranse. Løpere som går solo, lærer seg å presse tempoet uten hjelp fra andre løpere. Og teknikken kan perfeksjoneres uten påvirkning fra andre. Det bør holdes nøye regnskap med prestasjonene som gjøres på isen på treningsdagene. Det må øves på baneveksling, uten å «gi rygg» til konkurrenten. 
En utfordring med van der Poels program er at det er monotont. Dette viste seg også å ha fordeler. Van der Poel nevner 3 ting:
1. Han ble veldig dyktig til å gjennomføre øktene med høy intensitet (anaerob trening).
2. Gjennom vinteren gjennomførtes flere uker med 240 runder med rundetid 30.0. Det krever mental styrke. Men å kjøre dette monotone programmet ofte, gjorde at man ble vant til det mentalt.
3. Det monotone programmet gjorde at fremskritt raskt ble synlige. Det ble gjort grundig statistikk under øktene. Når man gikk inn i konkurransene kjente man sin kapasitet godt. 
Det monotone programmet hadde også sin pris. I løpet at 1 år mistet man 25% av eksplosiviteten. Ingenting oppnås uten offer. Men selv dette negative gjør det godt mulig å gå 25 runder med rundetid 30.0. Altså en 10 000 meter på ca. 12.30. 

Testing:
Trener sjekker puls ved belastninger på 6 min, intensitet 260W ved start av treningsøkt. Dette gir godt mål på hvordan aerobisk kapasitet utvikler seg. (Den øker om sommeren og avtar om vinteren når noe aerobisk trening sløyfes). Pulsmålingene gav også kunnskap om restitusjonen, evt. om mer hvile trengtes. Dette for å hindre overtrening.   
Test på maksimum O2-opptak ble ikke gjort i de siste års sesonger. Dette fordi det krevde reising. Og at testene trakk mye energi ut av kroppen. Fullgod kunnskap om kapasiteten kunne fås på andre måter. Treningsøktene ble gjort slik at kapasiteter var målbare. For profesjonelle utøvere er testing nødvendig, men å gi avkall på trening for å utføre tester er ikke veien å gå.  
Det ble gjort mange målinger, særlig under tempotrening og spesifikk trening. Dette for å måle kroppens svar på treningen. For å kunne innføre korreksjoner i treningen. «Man må lytte til kroppens signaler.» Eksempler på ting å holde øye med: Puls, effektivitet på sykkel (eller rundetid på is), laktat, kvalitet på søvn, velbefinnende.  Ut gjennom 5 dagers-perioden går alt dette nedover. Men alle verdiene skal justere seg tilbake under restitusjonen på 2 dager.  
Det var viktig å presse kroppen, for å gjøre kroppen så sliten som mulig, så ofte som mulig. For så å la kroppen restituere seg. Dette gir maksimum utvikling over tid.
Sommer-is:
Det var ingen istrening sommerstid. Heller ikke sklibrett, imitasjonshopp eller rulleskøyter. Både sklibrett og rulleskøyter «forurenset» teknikken på is. Imitasjonshopp medførte høy laktat, men ikke så høy puls. Tempotrening på sykkel derimot, gav begge deler. Sommertrening på is kan være bra, men det var ikke sammenhengende tilgang til is gjennom sommeren og høsten. Så derfor ble kontinuitet foretrukket.
Det enkle:
Treningsprogrammet var enkelt og derfor robust. Det var billig og pålitelig. Alt utstyr var lett tilgjengelig. Det var ingenting ekstraordinært. Ting man ikke selv kunne kontrollere ble unngått. Alt var enkelt, og jeg ville ha det slik. 
Å skape et miljø:     
Målet som idrettsmann var enkelt: Å nå toppen. En ting kan ikke kontrolleres eller styres: Resultatet av konkurranser. Men om en ting kan kontrolleres, bør man bestrebe seg på å gjøre det. Jo mer stimuli gjennom belastning (stress) i treningen, jo mer vil kroppen utvikles. Men det er problemer i livet i tillegg til treningen. Og det er grenser for hvor mye belastning (stress) kroppen kan tåle. Blir belastningen for stor, må treningen evt. reduseres. For å kunne trene best mulig må man derfor skape gode sosiale omgivelser slik at for mye belastning unngås. Man må derfor søke samarbeid med folk man liker. Eventuelle problemer må løses raskt. Bråk og uro må unngås. Dette kan hindre tap av tid på unyttige ting. Hemmeligheten for suksess, er aerobisk kapasitet. For å hindre ensformig og kjedelig trening legges løpeturene til fjells. Man kan skape suksess ved å analysere sine svakheter.
Nils van der Poel sier at det kan være fordeler av å trene i et lag. Men selv foretrakk han for det meste å trene solo. Dette hadde flere grunner. Programmet han trente var hardt. Ofte tøyde han grensene oppover. Derfor trengte han ofte å gjøre justeringer. Ofte begge veier. Å kunne trene ekstra eller ta ekstra hviledager. Dette krevde fleksibilitet i programmet som kan være vanskelig å tilpasse i et lag. Det samme var hardheten i programmet. Eksempel: en dag kunne det være aktuelt å øke en økt på sykkel fra 7 timer til 10 timer. Likevel, lykkes man, vil trening i lag kunne være bedre enn å trene solo.   
Sykdom:
Oppgaven som atlet var enkel: Gi kroppen så mye trening den kunne tåle, og deretter restituere. Dette fungerer naturligvis ikke når man blir syk. Da trengs hvile til man er frisk igjen. Før man starter opp trening igjen kan det være nødvendig å kjøre en test for å se om man tåler det. Hvis kroppen svarer positivt kan full trening gjenopptas, men med forsiktighet. Tapte treningsøkter skal ikke tas igjen. Hovedmålet er nå å trene uten å bli syk på nytt. 
Hvordan er det å gå motstrøms?
Når man skal sette en verdensrekord, gir man seg i kast med noe ingen har greid før. Det betyr at man ikke bare kan kopiere noe, noen har gjort tidligere. På en måte blir man en outsider. Mannen som til slutt står på toppen av podiet, er ulik alle andre. Nøkkelen til det hele ligger i styrke, fasthet og dyktighet. 
Ferie, treningspause?: 
Etter skøytesesongen tar skøyteløpere noen få ukers hvile eller ferie. Dette kan ha to siktemål, å ta seg inn mentalt og ta seg inn fysisk. Men van der Poel gjorde det annerledes. I mars er det av liten nytte å feriere i Sverige. I stedet ble treningen søkt gjort lystbetont. Men han kunne ta en ukes fri midt på sommeren.   
Ernæring:
«Det handler om skøyteløp ikke om å spise.» Dette er sitat etter Chad Hedrick mens han spiste «junk food» like før han la i vei på en 10 000 meter der han satte ny verdensrekord. Men sier van der Poel: Skal man sette ny verdensrekord på 10 000 meter, eller klatre til topps på seierspallen, kommer man ikke helt unna kostholdet. Som nevnt foran, om sommeren la man på seg noen få kilo, og tok dem av igjen gjennom vinteren. Under den aerobiske trening spises mer fett. Under terskel- og spesifikk trening skal man passe på å ha noe sukker med. Dette for ikke «å gå tom» under en treningsøkt. Går man tom, synker ytelsen merkbart.  Dessuten tar restitusjonen lengre tid. Det trengs normalt liten energitilførsel utenom vanlig kost. Men 30 minutter før intervalløkter, under terskel- og spesifikk trening, kan det tas 100 mg koffein. Det samme kan gjøres 30 minutter før en konkurranse. I sesongen 2021/22 brukte også van der Poel noe natron (bikarbonat). Men dette er følsomt. Han gikk derfor over til bare å bruke natron for å kunne «grave dypere» under en overkompensasjon.    
Nils van der Poels treningsprogram er helhetlig. Det tar alle forhold i og omkring trening, strategi og konkurranser med i regnskapet. Det gjelder også alt fra det skøytetekniske, forhold til trenere, til konkurrenter og til media m.m. Det er meget generøst av van der Poel å la andre få del i dette. Det tjener han til stor ære. Nils Arne Eggen sa noe slikt som: «Det er kunsten å gjøre andre god.» Jeg mener det er en slik filosofi man kjenner igjen hos Nils van der Poel.     
                                                                                                                      
Sammenfattende kan vi konkludere at van der Poel går forholdsvis lite på skøyter. I forhold til sykling, løping osv. Han har funnet det optimale i sitt treningsopplegg på denne måten. Gjennom skøytesesongen må treningen opprettholdes, for å holde på formen. Istrening er ikke nok. Dette er meget viktig. 
Treningsvolumet er stort. Mengdetreningen er aller viktigst. Nils van der Poel tåler denne treningsbelastningen. Han har løftet nivået på treningen oppover. Dette var en oppskrift på suksess. Det er resultatene oppnådd et klart bevis på.
Nils van der Poel sier han vil legge opp. I 2022 ble han olympisk mester og verdensmester i allround. Han har ført Sveriges stolte tradisjoner på langdistansene videre, fra Åke Seyffarth, Sigvard Ericsson, Jonny Nilsson og Tomas Gustafson.   
Den 12.mars gikk han sin siste konkurranse, verdenscupfinale i Nederlands skøytemetropol Heerenveen. Igjen vant han en suveren seier, denne gang på 5000 meter. Og igjen kunne man studere hans eminente teknikk og fremdrift på isen. Lange, brede, sugende skjær langs isen, 8 skjær på langsiden, og rask oppdreven takt gjennom svingene, mens han lener seg markant innover. Studerer man opptak, ser man at han finpusset og perfeksjonerte sin teknikk gjennom perioden 2020-2022.  
----------------------------------------------------------------------------
Etter at Per Ivar Moe, verdensmester i 1965 og en forgrunnsfigur under Skøyterevolusjonen 1963-65, hadde lest Nils van der Poels dokument, ba han meg skrive et resyme. Det har jeg derfor gjort.                                                                                                                              
For andre forhold som gjelder trening, teknikk og taktikk vises det til boka «Triumfer på isen» fra 2017, utgitt på Eget forlag. Forfattere: Per Ivar Moe, Hans Trygve Kristiansen og Steinar Åge Brenden.
21.mars 2022
Steinar Åge Brenden

